তারেক রহমান

**তারেক রহমান** (জন্ম: ২০ নভেম্বর ১৯৬৮) হলেন বাংলাদেশের বর্তমান প্রধানমন্ত্রী ও সংসদ নেতা। তিনি বাংলাদেশ জাতীয়তাবাদী দলের চেয়ারম্যান। সাধারণত তিনি **তারেক জিয়া** নামে বেশি পরিচিত; যার শেষাংশটি এসেছে তার পিতা বাংলাদেশের সাবেক রাষ্ট্রপতি জিয়াউর রহমানের নাম থেকে। তিনি সাবেক রাষ্ট্রপতি জিয়াউর রহমান এবং সাবেক প্রধানমন্ত্রী  বেগম খালেদা জিয়ার জ্যেষ্ঠ পুত্র।

তারেকের অল্প বয়স থেকেই রাজনীতিতে হাতেখড়ি হয় এবং ২০০০ সালের শুরুর দিকে তার মা প্রধানমন্ত্রী থাকাকালীন বিএনপিতে তিনি জনপ্রিয়তা অর্জন করেন। ২০০৮ সালের সাধারণ নির্বাচনে আওয়ামী লীগের নিরঙ্কুশ বিজয়ের পর, তার নিরাপত্তার জন্য উদ্বেগ প্রকাশ করে তিনি লন্ডনে স্বেচ্ছা নির্বাসনে যান এবং দাবি করেন যে গ্রেপ্তারকালীন সময়ে কর্তৃপক্ষ তাকে জেলহাজতে নির্যাতন করছে।

দুর্নীতি, ঘুসগ্রহণ, মানি লন্ডারিং, অবৈধ সম্পদ অর্জন, গ্রেনেড হামলাসহ একাধিক অভিযোগে তিনি শেখ হাসিনা সরকারের আমলে আদালত কর্তৃক দণ্ডপ্রাপ্ত হন। ২০০৭ সালের পর তার বিরুদ্ধে মোট ৮৪টি মামলা হয়। তার দল বিএনপি দাবি করে যে এগুলো রাজনৈতিক উদ্দেশ্যপ্রণোদিত মিথ্যা অভিযোগ। পরবর্তীকালে ২০২৪ সালে, আওয়ামী লীগ সরকারের পতনের পর, আদালত তাকে দণ্ডপ্রাপ্ত সকল অভিযোগ থেকে খালাস দেয় এবং তার সাজা বাতিল করা হয়। বর্তমানে তারেক রহমানের বিরুদ্ধে কোনো মামলা বিচারাধীন নেই। ২০২৫ সালের ২৫ ডিসেম্বর তিনি বাংলাদেশে ফিরে আসেন এবং ২০২৬ সালের জাতীয় সংসদ  নির্বাচনে ভূমিধস বিজয় অর্জন করে তার দল। অতঃপর ১৭ ফেব্রুয়ারি তিনি দেশের ১১তম প্রধানমন্ত্রী হিসেবে শপথ গ্রহন করেন।

তারেক দেশের রাজনীতিতে একজন বিতর্কিত ব্যক্তিত্ব হিসেবে রয়ে গেছেন, তার অনেক বিরোধী তার বিরুদ্ধে দুর্নীতি ও স্বজনপ্রীতির অভিযোগ এনেছেন।

## প্রাথমিক জীবন
তারেক রহমান ১৯৬৮ সালের ২০ নভেম্বর তৎকালীন পূর্ব পাকিস্তানের ঢাকায় জন্মগ্রহণ করেন। নিজের ব্যক্তিগত ওয়েবসাইটে উল্লেখ করেছেন ১৯৬৫ সাল। যদিও নির্বাচনী হলফনামার জাতীয় পরিচয়পত্রে তার জন্মসাল ১৯৬৮ উল্লেখ রয়েছে। তিনি সাবেক রাষ্ট্রপতি জিয়াউর রহমান ও সাবেক প্রধানমন্ত্রী খালেদা জিয়া দম্পতির প্রথম সন্তান। তারেক রহমান বিএএফ শাহীন কলেজ ঢাকায় শিক্ষাজীবন শুরু করেন এবং তারপর ঢাকার সেন্ট যোসেফ উচ্চ মাধ্যমিক বিদ্যালয়ে অধ্যয়ন করেন। পরবর্তীতে ঢাকা রেসিডেন্সিয়াল মডেল কলেজ থেকে মাধ্যমিক (এসএসসি-১৯৮২) শেষ করেন। তারপর আদমজী ক্যান্টনমেন্ট কলেজ থেকে উচ্চমাধ্যমিক শেষ করে ১৯৮৫-৮৬ শিক্ষাবর্ষে ঢাকা বিশ্ববিদ্যালয়ের আইন বিভাগে প্রথমে ভর্তি হন পরে বিভাগ পরিবর্তন করে আন্তর্জাতিক সম্পর্ক বিভাগে ভর্তি হন। তিনি স্যার সলিমুল্লাহ মুসলিম হলের শিক্ষার্থী ছিলেন। কিন্তু স্নাতক দ্বিতীয় বর্ষে পড়াকালীন তিনি বিশ্ববিদ্যালয় জীবনের ইতি ঘটিয়ে বস্ত্রশিল্প ও নৌ-যোগাযোগ খাতে ব্যবসা শুরু করেন।

## প্রধানমন্ত্রিত্ব

২০২৬ সালের জাতীয় সংসদ নির্বাচনে তারেক রহমানের নেতৃত্বে বাংলাদেশ জাতীয়তাবাদী দল (বিএনপি) নিরঙ্কুশ বিজয় অর্জন করে, দুই-তৃতীয়াংশ আসন লাভ করে। এবং মুহাম্মদ ইউনূসের নেতৃত্বাধীন অন্তর্বর্তীকালীন সরকারকে প্রতিস্থাপন করার পর তিনি বাংলাদেশের প্রধানমন্ত্রী হন। তিনি ঢাকা-১৭ এবং বগুড়া-৬ আসন থেকে জাতীয় সংসদ নির্বাচনে ব্যক্তিগতভাবে জয়লাভ করেন। পরে বগুড়ার আসনটি ছেড়ে দেন।

## রাজনীতি
thumb|২০০৫ সালে বিএনপির অনুষ্ঠানে তারেক রহমান

পিতা জিয়াউর রহমানের প্রতিষ্ঠিত বাংলাদেশ জাতীয়তাবাদী দলের বগুড়া কমিটির সদস্য হিসেবে যোগদান করে তারেক রহমানের রাজনৈতিক জীবন শুরু হয়। আনুষ্ঠানিকভাবে সংগঠনে যোগ দেয়ার পূর্বেই তারেক রাজনীতিতে অত্যন্ত সক্রিয় ছিলেন। ১৯৯১ সালের জাতীয় সংসদ নির্বাচনের আগে তারেক তার মা খালেদা জিয়ার সহচর হিসেবে সারা দেশের নির্বাচনী প্রচারণায় অংশ নেন। ২০০১ সালের নির্বাচনেও তারেক রহমান বেগম জিয়ার প্রচারণা কার্যক্রমের পাশাপাশি পৃথক পরিকল্পনায় দেশব্যাপী নির্বাচনী প্রচারণা চালান। মূলত ২০০১ সালের নির্বাচনী প্রচারণায় তার অংশগ্রহণের মাধ্যমে রাজনীতিতে তারেক রহমানের সক্রিয় আগমন ঘটে।

### ২০০২ সালের পর গণ-সংযোগ
২০০২ সালে তারেক রহমান দলের স্থায়ী কমিটির সিদ্ধান্ত অনুযায়ী বিএনপির একজন জ্যেষ্ঠ যুগ্ম মহাসচিব হিসেবে দায়িত্মপ্রাপ্ত হন। দলের ঊর্ধ্বতন পর্যায়ে নিয়োগ লাভের পরপরই তারেক রহমান দেশব্যাপী দলের মাঠপর্যায়ের নেতা, কর্মী ও সমর্থকদের সাথে ব্যাপক গণসংযোগ শুরু করেন। মূল সংগঠন সহ সহযোগী সংগঠন যেমন জাতীয়তাবাদী যুব দল, জাতীয়তাবাদী ছাত্র দল, জাতীয়তাবাদী স্বেচ্ছাসেবক দল ইত্যাদি আয়োজিত উল্লেখযোগ্য সংখ্যক মতবিনিময় সভায় অংশ নিয়ে তারেক রহমান কর্মী-সমর্থকদের উদ্দেশ্যে বক্তব্য রাখেন ও মাঠপর্যায়ের নেতৃবৃন্দের বক্তব্য ও মতামত গ্রহণ করেন। মূলত এই জনসংযোগ কার্যক্রমের ফলে দলের নেতাকর্মীদের তরুণ অংশটির মাঝে তারেক রহমান শুধুমাত্র প্রতিষ্ঠাতা ও প্রধানমন্ত্রীর সন্তানের পরিচিত থেকে বেরিয়ে এসে দলের একজন দক্ষ সংগঠক ও সক্রিয় নেতা হিসেবে পরিচিতি লাভ করেন।

### বিএনপির পঞ্চম জাতীয় কাউন্সিল

৮ই ডিসেম্বর, ২০০৯ তারিখে ঢাকায় অনুষ্ঠিত বিএনপির পঞ্চম জাতীয় কাউন্সিলে তারেক রহমান সংগঠনের জ্যেষ্ঠ ভাইস চেয়ারম্যান নির্বাচিত হন। উক্ত কাউন্সিলে তারেক রহমানের একটি ধারণকৃত বক্তব্য উপস্থিত জনসমাবেশের উদ্দেশ্যে প্রচার করা হয়। বক্তব্যটিতে তারেক রহমান জানুয়ারি ২০০৭-এ ক্ষমতায় আসা অগণতান্ত্রিক সরকারের হাতে তার অন্যায় গ্রেপ্তার ও বন্দি অবস্থায় নির্যাতনের বর্ণনা দেন। তিনি নিশ্চিত করেন যে আপাতদৃষ্টিতে মনে হওয়া বিচার বিভাগীয় ব্যবস্থার আড়ালে তাকে নির্যাতনের মাধ্যমে হত্যার ষড়যন্ত্র করা হয়েছিল। তারেক রহমান তার শারীরিক অবস্থার বর্ণনা দেন ও জানান তার চিকিৎসা সম্পন্ন হতে আরও সময় প্রয়োজন।

উক্ত কাউন্সিলে আরও বক্তব্য রেখেছেন ব্রিটিশ সংসদ সদস্য জর্জ গ্যালোওয়ে, আওয়ামী লীগের প্রচারমাধ্যম বিষয়ক সম্পাদক অসীম কুমার উকিল প্রমুখ।

### তত্ত্বাবধায়ক সরকার কর্তৃক গ্রেপ্তার ও নির্যাতনের অভিযোগ
রাজনৈতিক দলগুলোর ধ্বংসাত্মক কর্মকাণ্ডের কারণে দেশে বিশৃঙ্খল অবস্থা সৃষ্টি হওয়ার পরিপ্রেক্ষিতে ১১ই জানুয়ারি, ২০০৭ তারিখে নিয়মতান্ত্রিক তত্ত্বাবধায়ক সরকারকে অপসারণ করে সেনাসমর্থিত তত্ত্বাবধায়ক সরকার গঠিত হয় যার প্রধান ছিলেন ফখরুদ্দীন আহমদ। ১২ জানুয়ারি উপদেষ্টা পরিষদ গঠিত হওয়ার পর সরকারের পক্ষ থেকে দেশের শীর্ষ রাজনীতিবিদ ও ব্যবসায়ীদের বিরুদ্ধে দুর্নীতির অভিযোগ মামলা দায়ের করা হয়। ৭ মার্চ, ২০০৭ তারিখে একটি দুর্নীতি মামলার আসামি হিসেবে তারেক রহমানকে গ্রেপ্তার করা হয়। তার বিরুদ্ধে আরও ১৩টি দুর্নীতির মামলা দায়ের করা হয় ও তাকে বিচারের সম্মুখীন করা হয়।

গ্রেপ্তারের কিছুদিন পর তারেককে আদালতে হাজির করা হলে তার শারীরিক অবস্থার অবনতির জন্য তার আইনজীবীরা আদালতে অভিযোগ করেন যে জিজ্ঞাসাবাদের সময়ে তারেক রহমানের উপর শারীরিক নির্যাতন চালানো হয়েছে। আদালতের নির্দেশে চিকিৎসকদের একটি দল পরীক্ষা-নিরীক্ষার পর আদালতকে জানায় যে তারেক রহমানের উপর শারীরিক নির্যাতনের অভিযোগ যুক্তিযুক্ত। এই পর্যায়ে আদালত রিমান্ডে নেওয়ার আদেশ শিথিল করে তা কমিয়ে ১ দিন ধার্য করেন ও জিজ্ঞাসাবাদকারীদের সাবধানতা অবলম্বনের আদেশ দেন। এরপর তাকে ঢাকা কেন্দ্রীয় কারাগারের পরিবর্তে ঢাকার শাহবাগস্থ বাংলাদেশ মেডিক্যাল বিশ্ববিদ্যালয় হাসপাতালে স্থানান্তর করা হয়। ২৫ আগস্ট, ২০০৭ তারিখে খবর ছড়িয়ে পড়ে যে তারেক রহমান তার হাসপাতাল কক্ষে পা পিছলে পড়ে গিয়ে আহত হয়েছেন। এতে দেশের বিভিন্ন স্থানে বিক্ষোভ দেখা দেয়, বিশেষ করে ঢাকা বিশ্ববিদ্যালয়, চট্টগ্রাম বিশ্ববিদ্যালয়, রাজশাহী বিশ্ববিদ্যালয়, ঢাকা কলেজ ও ময়মনসিংহ মেডিকেল কলেজে বিক্ষোভ ছড়িয়ে পড়ে।

### মুক্তিলাভ ও দেশত্যাগ
২০০৮ এর আগস্টে তারেক রহমানের বিরুদ্ধে মামলাগুলো আদালতে গতি লাভ করে। প্রায় আঠারো মাস কারান্তরীণ থাকার পর ৩ সেপ্টেম্বর, ২০০৮ তারিখে সবগুলো মামলায় তারেক রহমান জামিন লাভ করেন ও তৎকালীন বঙ্গবন্ধু শেখ মুজিব মেডিকেল বিশ্ববিদ্যালয় হাসপাতালে চিকিৎসাধীন অবস্থায় মুক্তি লাভ করেন।

১১ই সেপ্টেম্বর, ২০০৮ তারিখে বিশেষ কারাগার থেকে বেগম খালেদা জিয়া মুক্তি পাওয়ার পর তিনি বাংলাদেশ মেডিক্যাল বিশ্ববিদ্যালয়ে পুত্র তারেককে দেখতে যান। সেদিন রাতেই তারেক রহমান উন্নত চিকিৎসার জন্য যুক্তরাজ্যের উদ্দেশ্যে রওনা হন। সিঙ্গাপুরে অর্থপাচার মামলায় দুর্নীতি দমন কমিশনের একজন কর্মকর্তার করা আবেদনের প্রেক্ষিতে, ২০১৩ সালের মে মাসে ঢাকার একটি আদালত তারেক রহমানকে ইন্টারপোলের মাধ্যমে গ্রেফতারের পরোয়ানা জারি করে। এর প্রতিবাদে বিএনপি দেশের বিভিন্ন এলাকায় হরতালসহ বিভিন্ন কর্মসূচি পালন করে।
### অন্তর্বর্তীকালীন সরকারের সাথে বৈঠক
১৩ই জুন ২০২৫, যুক্তরাজ্য সফররত অন্তর্বর্তী সরকারের প্রধান উপদেষ্টা মুহাম্মদ ইউনূস ও তারেক রহমানের মধ্যে একান্ত বৈঠক অনুষ্ঠিত হয়। বৈঠক শেষে উভয় পক্ষের প্রতিনিধিরা যৌথ বিবৃতি দেন। বিএনপির পক্ষ থেকে এ বৈঠককে টার্নিং পয়েন্ট হিসেবে উল্লেখ করা হয়।thumb|২০২৫ সালে প্রধান উপদেষ্টা মুহাম্মদ ইউনূসের সাথে তারেক রহমান

### বাংলাদেশে প্রত্যাবর্তন
২৫ ডিসেম্বর ২০২৫, তারেক রহমান তার স্ত্রী জোবাইদা রহমান এবং কন্যা জাইমা রহমানসহ বাংলাদেশে ফিরে আসেন, যার মাধ্যমে ২০০৮ সাল থেকে তার প্রবাস জীবনের অবসান ঘটে। ৯ জানুয়ারী ২০২৬ তারিখে, তারেক রহমান বাংলাদেশ জাতীয়তাবাদী দলের চেয়ারম্যান হন।

## নির্বাচনী ইতিহাস

## অভিযোগ ও বিতর্ক
২০০২ সালে ৩৫ বছর বয়সি তারেক রহমানকে দলের সর্বোচ্চ পর্যায়ের একজন নেতা হিসেবে দায়িত্ব দেওয়ার ফলে কোনো কোনো রাজনৈতিক বিশ্লেষক এবং সংসদের তৎকালীন বিরোধী দল বাংলাদেশ আওয়ামী লীগের নেতৃবৃন্দ এই সিদ্ধান্তকে স্বজনপ্রীতি বলে চিহ্নিত করে এই সিদ্ধান্তের নিন্দা করেন। আওয়ামী লীগ বিভিন্ন সময় তারেকের বিরুদ্ধে ক্ষমতার অপব্যবহারসহ দূর্নীতির অভিযোগ আনে। বিশেষ করে বিএনপি চেয়ারপার্সন বেগম জিয়া সহ তারেক রহমানের কার্যালয় ঢাকার বনানীস্থ হাওয়া ভবনকে কেন্দ্র করে বিভিন্ন অভিযোগ প্রচারিত হয়। এর মধ্যে উল্লেখযোগ্য অভিযোগ ছিল যে, তারেক রহমানের তত্ত্বাবধানে হাওয়া ভবন সরকারের অদৃশ্য নিয়ন্ত্রক হিসেবে কাজ করছে এবং তার বিরুদ্ধে বিদ্যুৎ খাতে দুর্নীতিসহ আরো অনেক অভিযোগ আনা হয়। তৎকালীন বিরোধীদল আওয়ামীলীগের সমাবেশে ২১শে আগস্ট গ্রেনেড হামলায় তার সংশ্লিষ্টতার অভিযোগ ছিল। এছাড়া তার বিরুদ্ধে বিদেশে অর্থপাচারের অভিযোগও রয়েছে এবং এই মামলায় এফবিআই কর্মকর্তা ডেবরা লাপ্রেভেটি বাংলাদেশে এসে সাক্ষ্য দেন।

২০০৮ সালের ৩ নভেম্বর সাড়া জাগানো ওয়েবসাইট উইকিলিকস বাংলাদেশে অবস্থিত যুক্তরাষ্ট্রের দূতাবাসের গোপন তারবার্তা ফাঁস করে। বার্তায় বলা হয় যুক্তরাষ্ট্র দূতাবাস বিশ্বাস করে, “গুরুতর রাজনৈতিক দুর্নীতির জন্য দোষী, মার্কিন জাতীয় স্বার্থের উপর একটি বিরূপ প্রভাব ফেলছে।”

২০২৪ সালে আওয়ামী লীগ সরকার পতনের পর তিনি ২১শে আগস্ট গ্রেনেড হামলাসহ বেশকিছু মামলা থেকে খালাস পান।

### খাম্বা বিতর্ক
২০০১–২০০৬ মেয়াদে চারদলীয় জোট সরকারের সময়ে তারেকের বিরুদ্ধে বিদ্যুৎ খাতে দুর্নীতিতে জড়িত থাকার অভিযোগ ওঠে। তার রাজনৈতিক বিরোধীরা, বিশেষ করে আওয়ামী লীগ, এসব অভিযোগ উত্থাপন করে। এসব অভিযোগ “খাম্বা” (বিদ্যুতের খুঁটি) বিতর্ক নামে পরিচিতি পায়। অভিযোগ অনুযায়ী, তারেক ও তার সঙ্গে সংশ্লিষ্ট ব্যক্তিরা হাওয়া ভবন কার্যালয়ের মাধ্যমে অতিরিক্ত দামে বিপুল সংখ্যক বিদ্যুতের খুঁটি ক্রয়ের সরকারি চুক্তি প্রক্রিয়ায় প্রভাব বিস্তার করেছিলেন। সে সময়ের বিভিন্ন প্রতিবেদনে দাবি করা হয়, এসব খুঁটির অনেকগুলো গ্রামীণ এলাকায় স্থাপন করা হলেও সেগুলোর সঙ্গে কার্যকর বিদ্যুৎ সংযোগ ছিল না। ২০২৬ সালের জানুয়ারিতে প্রকাশিত *[[টাইম (পত্রিকা)|টাইম]]* ম্যাগাজিনের এক প্রতিবেদনে উল্লেখ করা হয় যে, সমালোচকদের কাছে তারেক রহমান “খাম্বা তারেক” নামে পরিচিত। উইকিলিকসের মাধ্যমে প্রকাশিত ২০০৮ সালের একটি মার্কিন দূতাবাসের কেবলে তাকে বাংলাদেশের “ক্লেপ্টোক্র্যাটিক সরকারের প্রতীক” হিসেবে আখ্যায়িত করা হয়েছিল। তারেক রহমান এসব অভিযোগ অস্বীকার করে আসছেন। তার দাবি অনুযায়ী, এগুলো রাজনৈতিক প্রতিপক্ষ ও রাষ্ট্রীয় সংস্থার মাধ্যমে পরিচালিত একটি উদ্দেশ্যপ্রণোদিত অপপ্রচার।

### হাওয়া ভবনের মাধ্যমে ঘুষ গ্রহণ

হাওয়া ভবনের মাধ্যমে ঘুষ গ্রহণ ও মানি লন্ডারিং বিষয়টি বাংলাদেশে একটি গুরুত্বপূর্ণ এবং বিতর্কিত কেলেঙ্কারি হিসেবে পরিচিত। তারেক রহমান এবং বিএনপির কয়েকজন শীর্ষ নেতা এই অভিযোগের কেন্দ্রবিন্দুতে রয়েছেন।

হাওয়া ভবন বাংলাদেশের রাজনৈতিক পরিসরে একটি প্রচলিত নাম, যা বাংলাদেশের রাজনৈতিক দুর্নীতির সাথে গভীরভাবে জড়িত বলে অভিযোগ করা হয়। অভিযোগ রয়েছে যে, তারেক রহমান ও তার সহযোগীরা হাওয়া ভবনের মাধ্যমে বিভিন্ন ব্যবসায়ী এবং রাজনৈতিক প্রতিদ্বন্দ্বীদের কাছ থেকে ঘুষ গ্রহণ করেছেন এবং সেই অর্থ বিদেশে পাচার করেছেন। ২০০৭ সালে এই অভিযোগের ভিত্তিতে বাংলাদেশের দুর্নীতি দমন কমিশন (দুদক) তদন্ত শুরু করে এবং যুক্তরাষ্ট্রের এফবিআই ও সিঙ্গাপুরের আদালতেও তার বিরুদ্ধে তদন্ত করা হয়।

২০০৭ সালে, বাংলাদেশের সরকার ঘুষ গ্রহণ ও অর্থ পাচারের অভিযোগে তারেক রহমানের বিরুদ্ধে তদন্ত শুরু করে। এতে তার বিরুদ্ধে বিভিন্ন ব্যবসায়িক লেনদেন এবং আন্তর্জাতিক মানি লন্ডারিং এর প্রমাণ উঠে আসে।

যুক্তরাষ্ট্রের ফেডারেল ব্যুরো অব ইনভেস্টিগেশন (এফবিআই) ও সিঙ্গাপুরের আদালতেও তার বিরুদ্ধে মানি লন্ডারিং সংক্রান্ত তথ্য-প্রমাণ পাওয়া যায়। তদন্তে তার বিরুদ্ধে প্রায় ২০ মিলিয়ন ডলার বিদেশে পাচারের অভিযোগ ওঠে।

২০১০ সালে বাংলাদেশে অর্থপাচার ও ঘুষের অভিযোগে মামলা দায়ের করা হয়। অভিযোগের মধ্যে রয়েছে হাওয়া ভবনের মাধ্যমে বিভিন্ন ব্যবসায়ীর কাছ থেকে ঘুষ গ্রহণ, এবং সেই অর্থ বিদেশে পাচার করা।

তারেক রহমান যুক্তরাজ্যে নির্বাসনে থাকাকালীন আন্তর্জাতিকভাবে অর্থপাচার ও দুর্নীতির জন্য অভিযুক্ত হয়েছেন। তার বিরুদ্ধে দায়েরকৃত মামলাগুলোর বিচারিক প্রক্রিয়া আন্তর্জাতিকভাবে নজরদারিতে রয়েছে।

এ মামলাকে রাজনৈতিক উদ্দেশ্যপ্রণোদিত বলে দাবি করা হয়েছে বিএনপির পক্ষ থেকে, যেখানে তারা অভিযোগ করেছে যে তারেক রহমানের বিরুদ্ধে মামলা করা হয়েছে রাজনৈতিক প্রতিহিংসার অংশ হিসেবে। অন্যদিকে, ক্ষমতাসীন দল এই মামলাকে দুর্নীতি বিরোধী পদক্ষেপ হিসেবে তুলে ধরেছে।

২০২৫ সালের ২০শে মার্চ, এ মামলায় আদালত তাকে অব্যাহতি প্রদান করে।

#### মানি লন্ডারিং
মার্কিন ফেডারেল ব্যুরো অব ইনভেস্টিগেশন-এফবিআই তারেক রহমান এবং তার ঘনিষ্ঠ বন্ধু ও ব্যবসায়িক সঙ্গী গিয়াসউদ্দিন আল মামুনের বিরুদ্ধে ঘুষ ও মানি লন্ডারিং নিয়ে তদন্ত করে এবং এফবিআইয়ের সাবেক বিশেষ প্রতিনিধি বাংলাদেশের আদালতে এসে তাদের বিরুদ্ধে সাক্ষ্য প্রদান করেন।  এফবিআইয়ের তদন্তে উঠে এসেছে যে, তারেক ও মামুন তাদের সিঙ্গাপুরের একটি ব্যাংক অ্যাকাউন্টে নির্মান কনস্ট্রাকশন লিমিটেড এর পরিচালক এবং চীনের হারবিন ইঞ্জিনিয়ারিং কন্সট্রাকশন এর এদেশীয় এজেন্ট খাদিজা ইসলামের কাছ থেকে সাড়ে ৭ লাখ মার্কিন ডলার ঘুষ নিয়েছিলেন।

হারবিন ইঞ্জিনিয়ারিং কোম্পানির লোকাল এজেন্ট হিসেবে টঙ্গীতে ৮০ মেগাওয়াটের একটি বিদ্যুৎকেন্দ্র নির্মানের কাজ পাওয়ার জন্য তারেক ও মামুনকে ওই টাকা দিয়েছিল ঘুষ হিসেবে। এফবিআইয়ের এজেন্ট ডেব্রা লাপ্রিভেট গ্রিফিথ এই বিষয়ে তারেক ও মামুনের দুর্নীতি নিয়ে তদন্ত করেছিলেন।

তিনি বাংলাদেশের আদালতের সামনে সাক্ষ্য দেন যে, ব্যবসায়ী খাদিজা ইসলাম সিঙ্গাপুরে মামুনের সিটি ব্যাংকে ঘুষের টাকা জমা দিয়েছিলেন। একই ব্যাংক অ্যাকাউন্ট ব্যবহার করে তারেক রহমানের নামে সাপ্লিমেন্টারি গোল্ড ভিসা কার্ড ইস্যু করা হয়। তারেক রহমান এই কার্ড বিভিন্ন দেশে যেমন; গ্রিস, জার্মানী, সিঙ্গাপুর, থাইল্যান্ড এবং সংযুক্ত আরব আমিরাতে প্রমোদ ভ্রমণের জন্য ব্যবহার করেছিল এমন তথ্যই উঠে এসেছে এফবিআইয়ের তদন্তে। 

২১ জুলাই ২০১৬ সালে বাংলাদেশের উচ্চ আদালত মানি লন্ডারিং এর জন্য অভিযোগ প্রমাণিত হওয়ায় তারেক রহমানকে সাত বছরের কারাদণ্ড এবং ২০ কোটি টাকা জরিমানা করে। রায়ের পর্যবেক্ষণে উচ্চ আদালত মন্তব্য করেন:"দুর্নীতি চর্চা ও রাজনৈতিক প্রভাব ব্যক্তি বা গোষ্ঠীকে মানি লন্ডারিংয়ের মতো আর্থিক অপরাধ করার সুযোগ করে দিচ্ছে। দেশের কল্যাণ ও উন্নয়নের জন্য রাজনৈতিক ছত্রচ্ছায়ায় এই ধরনের অপরাধ বন্ধ করার এখন সময় এসেছে।"

২০২৪ সালের ১০ই ডিসেম্বর তারেক রহমানকে সাত বছরের কারাদণ্ড দেওয়া হাইকোর্টের রায় স্থগিত করেছেন আপিল বিভাগ।

২০২৫ সালের ৬ মার্চ, এই মামলায় সাত বছরের সাজা থেকে সুপ্রিম কোর্টের আপিল বিভাগ কর্তৃক খালাস পান তিনি।

#### অবৈধ সম্পদ অর্জন
তারেক রহমান ও তার স্ত্রীর ঘোষিত আয়ের বাইরেও ৪ কোটি ৮০ লাখ টাকারও বেশি পরিমাণ অর্থের অবৈধ সম্পদ রয়েছে এমন অভিযোগে ২০০৭ সালে সেনা সমর্থিত তত্ত্বাবধায়ক সরকারের আমলে তারেক, তার স্ত্রী জোবাইদা রহমান ও জোবাইদা রহমানের মা সৈয়দা ইকবাল বানুর বিরুদ্ধে মামলাটি করেছিল দুদক।

২০০৯ সালের ৩১ মার্চ তদন্ত কর্মকর্তা তিনজনের বিরুদ্ধে আদালতে অভিযোগপত্র দায়ের করেন। তবে পরে জোবাইদার মা সৈয়দা ইকবাল বানুর বিরুদ্ধে বিচার কার্যক্রম বাতিল করা হয়। আদালত মামলার অভিযোগকারীসহ বাদীপক্ষের ৪২ জন সাক্ষীর জবানবন্দি রেকর্ড করেন।

মামলায় তারেক রহমানের নয় বছর কারাদণ্ড এবং তিন কোটি টাকা জরিমানা এবং তার স্ত্রী জোবাইদা রহমানের তিন বছরের কারাদণ্ড ও ৩৫ লাখ টাকা জরিমানার রায় দেয় ঢাকার একটি আদালত। একই সঙ্গে তারেকের প্রায় পৌনে তিন কোটি টাকার অবৈধ সম্পদ রাষ্ট্রের অনুকূলে বাজেয়াপ্ত করার নির্দেশ দিয়েছেন আদালত।

২০২৪ সালের অক্টোবর মাসে জ্ঞাত আয়বহির্ভূত সম্পদ অর্জনের অভিযোগে করা মামলায় তারেক রহমানের স্ত্রী জুবাইদা রহমানের সাজা আত্মসমর্পণ ও আপিলের শর্তে এক বছরের জন্য স্থগিত করে মুহাম্মদ ইউনূসের অন্তর্বর্তীকালীন সরকার। ২০২৫ সালের ২৮ মে এই মামলায় নির্দোষ প্রমাণিত হওয়ায় তারেক রহমান এবং তার স্ত্রী জোবাইদা রহমান বেকসুর খালাস পান।

### জিয়া অরফানেজ ট্রাস্ট দুর্নীতি

জিয়া অরফানেজ ট্রাস্ট দুর্নীতি মামলা একটি বহুল আলোচিত এবং বিতর্কিত মামলা, যা বাংলাদেশের সাবেক প্রধানমন্ত্রী খালেদা জিয়া এবং তার পুত্র তারেক রহমানসহ বেশ কয়েকজনের বিরুদ্ধে দায়ের করা হয়। ২০০৮ সালে দুর্নীতি দমন কমিশন (দুদক) এই মামলাটি দায়ের করে। অভিযোগ ছিল, ২০০৪ সালে প্রায় ২.১ কোটি টাকার একটি বিদেশি অনুদান জিয়া অরফানেজ ট্রাস্টের নামে দেওয়া হলেও তা ট্রাস্টের কাজে ব্যয় না করে ব্যক্তিগত কাজে ব্যবহার করা হয়েছে। এর ফলে রাষ্ট্রীয় সম্পদের অপব্যবহার করা হয়েছে বলে অভিযোগ উঠে।

এই মামলায় সাবেক প্রধানমন্ত্রী খালেদা জিয়া এবং তারেক রহমানের নাম উল্লেখ করা হয়, যেখানে তাদের বিরুদ্ধে অভিযোগ আনা হয় যে, তারা বিদেশি অনুদানের টাকা ব্যক্তিগতভাবে আত্মসাৎ করেছেন। যদিও খালেদা জিয়া এই মামলায় সরাসরি অভিযুক্ত হন, তারেক রহমানের নাম মামলায় তৎকালীন রাজনৈতিক পরিস্থিতি এবং তার রাজনৈতিক অবস্থান নিয়ে আলোচিত হয়।

মামলার বিচারকার্য শুরু হয় ২০১১ সালে। তদন্ত ও বিচারিক কার্যক্রমের পরিপ্রেক্ষিতে, ২০১৮ সালের ৮ ফেব্রুয়ারি ঢাকার বিশেষ আদালত খালেদা জিয়াকে ৫ বছরের কারাদণ্ড দেয় এবং তারেক রহমানসহ অন্যান্য অভিযুক্তদের ১০ বছরের কারাদণ্ড দেয়। যেহেতু তারেক রহমান যুক্তরাজ্যে স্বেচ্ছা নির্বাসনে ছিলেন, তিনি আদালতে হাজির হননি এবং তার অনুপস্থিতিতেই রায় দেওয়া হয়। রায় ঘোষণার পরপরই বাংলাদেশের রাজনীতিতে আলোড়ন সৃষ্টি হয়, এবং এর প্রভাব দীর্ঘস্থায়ী হয়।

খালেদা জিয়া তার সাজা স্থগিত করার জন্য উচ্চ আদালতে আপিল করেন এবং কিছু সময়ের জন্য জামিনে মুক্ত থাকেন। তারেক রহমান যদিও যুক্তরাজ্যে নির্বাসনে ছিলেন, তার বিরুদ্ধে আন্তর্জাতিক গ্রেফতারি পরোয়ানা জারি করা হয়। মামলাটি রাজনৈতিকভাবে অত্যন্ত গুরুত্বপূর্ণ এবং এর প্রভাব বাংলাদেশের রাজনৈতিক অঙ্গনে বিশেষভাবে দেখা যায়।

এই মামলাকে নিয়ে দেশে-বিদেশে অনেক বিতর্ক দেখা যায়। বিএনপি এবং এর সমর্থকরা এই মামলাকে রাজনৈতিক উদ্দেশ্যপ্রণোদিত বলে দাবি করে, যেখানে আওয়ামী লীগ এটিকে একটি গুরুত্বপূর্ণ আইনি পদক্ষেপ বলে উল্লেখ করে। মামলার রায়কে কেন্দ্র করে বিভিন্ন রাজনৈতিক বিশ্লেষণ এবং আইন বিশেষজ্ঞদের মধ্যে মতবিরোধ দেখা যায়।

২০২৫ সালের ১৫ই জানুয়ারি জিয়া অরফানেজ ট্রাস্ট মামলায় খালেদা জিয়া এবং তারেক রহমানসহ সব আসামি খালাস পান।

### ২১শে আগস্ট গ্রেনেড হামলা

২০০৪ সালের ২১শে আগস্ট ঢাকায় আওয়ামী লীগের এক জনসভায় গ্রেনেড হামলায় ২৪ জন নিহত হয় এবং তৎকালীন বিরোধী দলীয় নেত্রী শেখ হাসিনা সহ প্রায় ৩০০ লোক আহত হয়। ২২ আগস্ট মতিঝিল থানার উপ-পরিদর্শক (এসআই) ফারুক আহমেদ বাদী হয়ে মামলা করেন। তারেক রহমানকে এ মামলায় আসামি করা হয়নি। তৎকালীন বিএনপি সরকারের অধীনে তদন্ত ধীর এবং বিভ্রান্তিকর, এবং হামলার প্রকৃত ষড়যন্ত্রকারীদের আড়াল করার চেষ্টা হয় বলে অভিযোগ করে আওয়ামী লীগ।

২০০৭ সালে তত্ত্বাবধায়ক সরকারের সময় মামলার পুনঃতদন্ত শুরু হলে সেখানে নিষিদ্ধ সংগঠন হরকাতুল জিহাদ নেতা মুফতি আবদুল হান্নান এবং তৎকালীন বিএনপি সরকারের উপমন্ত্রী আব্দুস সালাম পিন্টুর নাম আসে।

২০০৯ সালে আওয়ামী লীগ ক্ষমতায় আসলে পুনরায় অধিকতর তদন্ত হয়। ঐ তদন্তে তারেক রহমানসহ বিএনপির উচ্চপর্যায়ের নেতাদের নাম উঠে আসে। ২০১১ সালে সম্পূরক চার্জশিটে তারেক রহমানকে প্রধান ষড়যন্ত্রকারী হিসেবে উল্লেখ করা হয় এবং তাকে আনুষ্ঠানিকভাবে মামলার আসামি করা হয়। ২০১২ সালে বিচার প্রক্রিয়া আনুষ্ঠানিকভাবে শুরু হয়। দীর্ঘ শুনানির পর ২০১৮ সালের ১০ অক্টোবর ঢাকার দ্রুত বিচার ট্রাইব্যুনাল ২১শে আগস্ট গ্রেনেড হামলা মামলার রায় ঘোষণা করে।

রায়ে তারেককে যাবজ্জীবন কারাদণ্ড দেন আদালত। এবং তারেক রহমানকে হামলার প্রধান ষড়যন্ত্রকারী হিসেবে চিহ্নিত করা হয় এবং তাকে যাবজ্জীবন কারাদণ্ড দেওয়া হয়। তবে তিনি বিদেশে অবস্থান করায় তার অনুপস্থিতিতে এ রায় দেওয়া হয়। অভিযোগপত্রে তাকে 'পলাতক' হিসেবে দেখানো হয়েছে। এ মামলায় রায়ের পর্যবেক্ষণে আদালত বলেছিল:"রাষ্ট্রীয় যন্ত্রের সহায়তায় এ হামলার মাধ্যমে আওয়ামী লীগকে নেতৃত্বশূন্য করার চেষ্টা করা হয়।"রায় প্রত্যাখান করে বিএনপি দাবি করেছে রাজনৈতিকভাবে হেয় প্রতিপন্ন করার জন্য তারেককে এ মামলায় জড়ানো এবং সাজা দেওয়া হয়েছে। ২০২৪ সালের ১ ডিসেম্বর তিনি এই মামলায় হাইকোর্ট থেকে খালাস পান। এ মামলায় রায়ের পর্যবেক্ষণে হাইকোর্ট বলেছিলেন: "ফৌজদারি কার্যবিধি অনুযায়ী অভিযোগপত্র প্রাথমিকভাবে দাখিল করতে হয় ম্যাজিস্ট্রেট কোর্টে। সেখান থেকে তা যাবে সেশন (দায়রা) কোর্টে। কিন্তু এখানে দ্বিতীয় যে অভিযোগপত্র সেটি সরাসরি সেশন কোর্টে দাখিল করা হয়। বিচারক এটি আমলে নিয়ে সরাসরি বিচার কাজ করেছেন। সুতরাং এ বিচার কাজ পরিচালনা ও সাজা দেওয়া অবৈধ।"

### ১০ ট্রাক অস্ত্র মামলা

১০ ট্রাক অস্ত্র মামলা বাংলাদেশের একটি গুরুত্বপূর্ণ ও বিতর্কিত মামলা, যা ২০০৪ সালের ২৮ এপ্রিল চট্টগ্রামে ১০টি ট্রাকে বিপুল পরিমাণ অস্ত্র ও গোলাবারুদ জব্দের ঘটনায় শুরু হয়। এই ঘটনায় তারেক রহমানের সংশ্লিষ্টতার অভিযোগ আসে।

২০০৪ সালের ২৮ এপ্রিল, চট্টগ্রাম বন্দরে ১০টি ট্রাকে বিপুল পরিমাণ অস্ত্র ও গোলাবারুদ জব্দ করা হয়। এই অস্ত্রগুলো ভারতে নিষিদ্ধ সশস্ত্র গোষ্ঠীর কাছে পাচার করার পরিকল্পনা ছিল বলে অভিযোগ করা হয়। এই ঘটনায় সংশ্লিষ্টতার কারণে তারেক রহমান ও অন্যান্য বিএনপি নেতাদের বিরুদ্ধে তদন্ত শুরু হয়।

অভিযোগ করা হয় যে, তারেক রহমান এই অস্ত্র পাচার পরিকল্পনায় জড়িত ছিলেন। তাকে এই অস্ত্রের সঙ্গে জড়িত হওয়ার জন্য অভিযুক্ত করা হয় এবং দাবি করা হয় যে, এই অস্ত্র বিএনপি সরকারের সময় বন্দুকযুদ্ধে ব্যবহারের জন্য সংগৃহীত হয়েছিল।

এই মামলাকে রাজনৈতিক উদ্দেশ্যপ্রণোদিত হিসেবে বিবেচনা করে বিএনপির পক্ষ থেকে অভিযোগ করা হয়। তাদের দাবি, এই মামলাটি রাজনৈতিক প্রতিহিংসার অংশ এবং তারেক রহমানকে উদ্দেশ্যপ্রণোদিতভাবে নিশানা করা হয়েছে। অন্যদিকে, ক্ষমতাসীন দল এই মামলাকে রাজনৈতিক অপরাধের বিরুদ্ধে একটি শক্ত পদক্ষেপ হিসেবে তুলে ধরে।

২০২৪ সালের ১৮ ডিসেম্বর এই মামলায় সাবেক স্বরাষ্ট্র প্রতিমন্ত্রী লুৎফুজ্জামান বাবর ও এনএসআইয়ের সাবেক মহাপরিচালক অবসরপ্রাপ্ত মেজর জেনারেল রেজ্জাকুল হায়দার চৌধুরী-সহ ৪ জনকে খালাস দিয়েছেন হাইকোর্ট।

### রাষ্ট্রদ্রোহ মামলা
২০১৪ সালে লন্ডনে বিএনপি আয়োজিত এক আলোচনা সভায় তারেক রহমান শেখ মুজিবুর রহমান সম্পর্কে একটি বক্তৃতা দেন, যেখানে তিনি বঙ্গবন্ধুকে "রাজাকার" এবং "পাকবন্ধু" (পাকিস্তানের বন্ধু) বলে উল্লেখ করেন। প্রায়শই তার রাজনৈতিক প্রতিদ্বন্দ্বীদের দ্বারা 'বেয়াদব' এবং 'আহাম্মক' হিসেবে বিবেচিত তারেক বঙ্গবন্ধুর পরিবারকে "বাংলাদেশের জন্য অভিশাপ" এবং আওয়ামী লীগকে "কুলাঙ্গার" বলে উল্লেখ করেন। তিনি বাংলাদেশের প্রতিষ্ঠাতা পিতা শেখ মুজিবুর রহমানকে "অবৈধ প্রধানমন্ত্রী" বলে উল্লেখ করেন এবং তার বিরুদ্ধে 'রাষ্ট্রদ্রোহের' অভিযোগে মামলা দায়েরের আহ্বান জানান। তিনি আরও দাবি করেন যে, শেখ মুজিবুর রহমান ১৯৭২ সালে 'পাকিস্তানি পাসপোর্ট নিয়ে' দেশে ফিরেছিলেন।

এই মন্তব্যগুলি দেশে উত্তেজনা ও বিক্ষোভের সৃষ্টি করে এবং একাধিক আইনি নোটিশ পাঠানো হয় এবং দেশজুড়ে রাষ্ট্রদ্রোহের মামলা দায়ের করা হয়।

### সরাসরি টেলিভিশন বক্তব্য
৫ জানুয়ারি, ২০১৫ তারিখে লন্ডন থেকে তারেক রহমানের দেওয়া বক্তব্য একুশে টিভি সরাসরি সম্প্রচার করে।

পরদিন তারেক রহমান ও একুশে টিভির চেয়ারম্যান আবদুস সালামের বিরুদ্ধে যোগসাজশ করে মিথ্যা, বিভ্রান্তিকর তথ্য প্রচার করে বাংলাদেশের স্বাধীনতা ও সার্বভৌমত্বের প্রতি হুমকি সৃষ্টির অভিযোগে মামলা করে তেজগাও থানা পুলিশ।

৬ সেপ্টেম্বর, ২০১৬ তারিখে, পুলিশ তাদের বিরুদ্ধে একটি চার্জশিট দাখিল করে।

৩১ অক্টোবর, ২০২৪ তারিখে, হাইকোর্ট মামলাটি বাতিল করে দেয়।

## ব্যক্তিগত জীবন

১৯৯৪ সালের ৩ ফেব্রুয়ারি তারেক রহমানের সাথে জোবাইদা রহমানের বিয়ে হয়। জোবাইদা সাবেক নৌ বাহিনী প্রধান রিয়ার এডমিরাল মাহবুব আলী খান এর মেয়ে। তারেক ও জোবাইদা দম্পতির জাইমা রহমান নামে এক কন্যা সন্তান রয়েছে।

## আরও দেখুন
* জিয়াউর রহমান
* খালেদা জিয়া 
* তারেক রহমানের মন্ত্রিসভা

## তথ্যসূত্র

## বহিঃসংযোগ
*ব্যক্তিগত ওয়েবসাইট
*

|-

|-

|-

|-

বিষয়শ্রেণী:১৯৬৮-এ জন্ম
বিষয়শ্রেণী:জীবিত ব্যক্তি
বিষয়শ্রেণী:বাংলাদেশের প্রধানমন্ত্রী
বিষয়শ্রেণী:বাংলাদেশী রাজনীতিবিদ
বিষয়শ্রেণী:বাংলাদেশ জাতীয়তাবাদী দলের রাজনীতিবিদ
বিষয়শ্রেণী:ঢাকা বিশ্ববিদ্যালয়ের প্রাক্তন শিক্ষার্থী
বিষয়শ্রেণী:রাষ্ট্রপ্রধানের সন্তান
বিষয়শ্রেণী:মজুমদার–জিয়া পরিবার
বিষয়শ্রেণী:জিয়াউর রহমান
বিষয়শ্রেণী:বগুড়া জেলার রাজনীতিবিদ
বিষয়শ্রেণী:বিএএফ শাহীন কলেজ ঢাকার প্রাক্তন শিক্ষার্থী
বিষয়শ্রেণী:বাংলাদেশের প্রধানমন্ত্রীর সন্তান
বিষয়শ্রেণী:বাংলাদেশের রাষ্ট্রপতির সন্তান
বিষয়শ্রেণী:বাংলাদেশী প্রকাশক (ব্যক্তি)
বিষয়শ্রেণী:বাঙালি মুসলিম
বিষয়শ্রেণী:বাংলাদেশী সুন্নি মুসলিম
বিষয়শ্রেণী:বাংলাদেশ জাতীয়তাবাদী দলের চেয়ারপারসন
বিষয়শ্রেণী:ত্রয়োদশ জাতীয় সংসদ সদস্য

বিষয়শ্রেণী:সেন্ট যোসেফ উচ্চ মাধ্যমিক বিদ্যালয়ের প্রাক্তন শিক্ষার্থী
বিষয়শ্রেণী:আদমজী ক্যান্টনমেন্ট কলেজের প্রাক্তন শিক্ষার্থী
বিষয়শ্রেণী:ঢাকা রেসিডেনসিয়াল মডেল কলেজের প্রাক্তন শিক্ষার্থী
বিষয়শ্রেণী:তারেক রহমানের মন্ত্রিসভার সদস্য